มีประวัติแพ้แค่ยาฆ่าเชื้อdoxycycline เมื่อวานเจ็บคอได้รับยาamoxicillinมา สามารถรับประทานได้มั้ยครับ
สวัสดีค่ะ ยา Doxycycline เป็นยาปฏิชีวนะฆ่าเชื้อแบคทีเรียในกลุ่ม Tetracycline ส่วนยา Amoxicillin เป็นยาปฏิชีวนะฆ่าเชื้อแบคทีเรียในกลุ่ม Penicillin ซึ่งอยู่คนละกลุ่มกัน ดังนั้น หากมีประวัติการแพ้ยา Doxycycline โดยที่ไม่มีประวัติการแพ้ยาในกลุ่ม Penicillin ก็จะไม่แพ้ยา Amoxicillin ค่ะดังนั้น สามารถที่จะทานยา Amoxicillin ได้ อย่างไรก็ตาม หากยังไม่ได้ไปพบแพทย์เพื่อตรวจว่า อาการเจ็บคอที่เกิดขึ้น เกิดจากการอักเสบของคอหอยหรือทอนซิลจากเชื้อแบคทีเรียหรือไม่ ก็ยังไม่ควรทานยาไปโดยไม่จำเป็นค่ะ เพราะอาการเจ็บคอ ส่วนใหญ่มักเกิดจากเชื้อไวรัสมากกว่าแบคทีเรีย ซึ่งหากเกิดจากเชื้อไวรัส ก็จะหายได้เอง ไม่จำเป็นต้องทานยาฆ่าเชื้อค่ะ ส่วนการดูแลด้านอื่นๆ ได้แก่ การดื่มน้ำเปล่ามากๆ ไม่ดื่มน้ำเย็น กลั้วปากและลำคอด้วยน้ำเกลือบ่อยๆ ไม่ทานอาหารรสจัด อาหารที่มีไขมันสูง เช่น ของทอด ของผัด ขนมกรุบกรอบ เป็นต้น เพราะจะยิ่งระคายคอ ทำให้เจ็บคอมากขึ้นได้ เป็นต้น